ישיבת מליאה, כנסת 17, פרוטוקול מספר הישיבה הראשונה של הכנסת השבע-עשרה, 2006-04-17 00:00

שמעון פרס: תודה, אדוני הנשיא.

שמעון פרס: אני מתחייב לשמור אמונים למדינת ישראל ולמלא באמונה את שליחותי בכנסת.

משה קצב: מכובדי, חבר הכנסת שמעון פרס, ותיק חברי הכנסת, אני מברך אותך על כהונתך רבת השנים למען העם והמדינה ומתכבד להעביר אליך את שרביט ניהול הישיבה.

שמעון פרס: מזכיר הכנסת יקרא עתה פרק קכ"ב בתהילים.

אריה האן: "שיר המעלות לדוד, שמחתי באמרים לי בית ה' נלך.

אריה האן: עמדות היו רגלינו בשעריך ירושלם.

אריה האן: ירושלם הבנויה כעיר שחברה לה יחדו.

אריה האן: ששם עלו שבטים שבטי-יה, עדות לישראל להדות לשם ה'.

אריה האן: כי שמה ישבו כסאות למשפט, כסאות לבית דוד.

אריה האן: שאלו שלום ירושלם, ישליו אהביך.

אריה האן: יהי שלום בחילך, שלוה בארמנותיך.

אריה האן: למען אחי ורעי אדברה נא שלום בך.

אריה האן: למען בית ה' אלהינו אבקשה טוב לך".

אריה האן: קטעים ממגילת העצמאות: "בארץ-ישראל קם העם היהודי, בה עוצבה דמותו הרוחנית, הדתית והמדינית, בה חי חיי קוממיות ממלכתית, בה יצר נכסי תרבות לאומיים וכלל-אנושיים והוריש לעולם כולו את ספר הספרים הנצחי.

אריה האן: "מדינת ישראל תהא פתוחה לעלייה יהודית ולקיבוץ גלויות; תשקוד על פיתוח הארץ לטובת כל תושביה; תהא מושתתת על יסודות החירות, הצדק והשלום לאור חזונם של נביאי ישראל; תקיים שוויון זכויות חברתי ומדיני גמור לכל אזרחיה, בלי הבדל דת, גזע ומין; תבטיח חופש דת, מצפון, לשון, חינוך ותרבות; תשמור על המקומות הקדושים של כל הדתות.

אריה האן: "אנו מושיטים יד לשלום ושכנות טובה לכל המדינות השכנות ועמיהן, וקוראים להם לשיתוף פעולה ועזרה הדדית עם העם העברי העצמאי בארצו".

שמעון פרס: כבוד נשיא המדינה משה קצב, הגברת קצב, ראש הממשלה בפועל אהוד אולמרט, שרים, חברי כנסת, אורחים נכבדים, אני מצטרף לדברי הנשיא בהבעת תנחומים למשפחות שהיום סבלו סבל כבד מאוד ומאחל רפואה שלמה לפצועים.

שמעון פרס: אני רוצה לומר רק מלה אחת:

שמעון פרס: אנחנו המדינה היחידה בעולם שבמשך 58 שנות קיומה עברה חמש מלחמות, ארבע אינתיפאדות – בכולן היא ניצחה, ננצח גם הפעם.

שמעון פרס: אף פעם לא הפסקנו את התהליך הדמוקרטי.

שמעון פרס: היום אנחנו מתכנסים להראות ששום דבר לא יפגע לא ביכולתנו ולא בדרכנו.

שמעון פרס: חברי הכנסת, הנני מקדם בברכת הצלחה ועבודה פרלמנטרית פורה את הנבחרים, חברי הכנסת מכל סיעות הבית.

שמעון פרס: מי ייתן וכנסת זו היוצאת היום לדרכה תתעלה על קודמותיה ותרשום פרקי התעלות במלאכת החקיקה ובהכרעות היסטוריות נכונות לעתידה ולדמותה של מדינת ישראל.

שמעון פרס: בשמכם אני מבקש תחילה להכיר תודה לבוחר הישראלי שהעניק לנו אמון בקלפי בהליך דמוקרטי ראוי.

שמעון פרס: על כולנו לראות את עצמנו, בענווה ובצניעות, כשליחיו ומשרתיו הנאמנים של האזרח.

שמעון פרס: לא שררה ניתנה לנו, כי אם חובה, ועלינו לפעול בין כותלי הבית הזה בשמם ולמענם של אזרחי ישראל לחירותם, לרווחתם, לביטחונם, לשלומם.

שמעון פרס: כה ייתן לנו אלוהים וכה יוסיף.

שמעון פרס: הרשו נא לי להביא את הוקרתי ליושב-ראש הכנסת היוצא, ידידי ראובן ריבלין, אשר הנהיג את הכנסת השש-עשרה בהגינות רבה, בממלכתיות, באוריינות, בכבוד וברוח טובה.

שמעון פרס: בטוחני שתרומתו לעבודה הפרלמנטרית תורגש גם בכנסת הזאת.

שמעון פרס: לא אוכל שלא אזכיר במעמד זה את רעי וידידי, בר-פלוגתא חריף ביותר לאורך שנים ארוכות, מוביל ושותף אמיתי לדרך בתקופה האחרונה, ראש הממשלה הקודם אריאל שרון.

שמעון פרס: הכרעותיו האמיצות ומנהיגותו הנחושה זיכו אותו ואותנו באהדה עצומה בלב אזרחי המדינה ובהוקרה בין-לאומית נרחבת.

שמעון פרס: אין ספק כי אריאל שרון קנה מקום של כבוד בהיסטוריה של מדינת ישראל הן כלוחם וכמצביא והן כמדינאי וכמנהיג לאומי.

שמעון פרס: חסרונו בכנסת, בכנסת זו, בולט ומכאיב.

שמעון פרס: כולנו תפילה להחלמתו.

שמעון פרס: העול נפל עכשיו על ראש הממשלה בפועל, ואני מאחל לו הצלחה.

שמעון פרס: הכנסת השבע-עשרה פותחת את שעריה בסימן טוב.

שמעון פרס: הימים ימי חג החירות ועונת השנה אביב במלוא לבלובו וניחוחו.

שמעון פרס: הארץ רוותה זה לא כבר גשמי מלקוש נדיבים ולבשה אדרת ירוקה ופורחת.

שמעון פרס: נשאב השראה ותקווה מיפי ארצנו ונייחל שכנסת זו תשלים עד תום את מכסת כהונתה על-פי הקבוע בחוק ודברי ימיה יהיו תרומה להיסטוריה של עמנו.

שמעון פרס: הדבר נתון כולו בידינו.

שמעון פרס: עיניהם של אזרחי ישראל נשואות אל הבית הזה בציפייה, שנכזבה לצערי לא אחת, להיות מופת מחנך של כבוד הדדי, של סובלנות ושל תרבות ויכוח נאותה.

שמעון פרס: ביחד עלינו לרומם את כבודה של הכנסת ולחזק את יסודות הדמוקרטיה הישראלית.

שמעון פרס: ונחיל על הכנסת הי"ז את דברי הנביא חגי: "גדול יהיה כבוד הבית הזה האחרון מן הראשון אמר ה' צבאות, ובמקום הזה אתן שלום".

שמעון פרס: אני תפילה שנהיה ראויים לכבודו של המוסד העליון הנושא בתואר המחייב "כנסת ישראל"; ראויים למורשת הגדולה – המוסרית, האנושית, החברתית והתרבותית – של עם ישראל, של תורת ישראל ושל חזון נביאי ישראל.

שמעון פרס: זו מורשת הערכים שהטביעה את חותמה העמוק ביותר על הציוויליזציה העולמית, על האמונה של דתות גדולות ועל דרכם של עמים רבים ועל מושגי טוב ורע ברחבי תבל כולה.

שמעון פרס: טלו ממנה את עשרת הדיברות והיא מתמוטטת מוסרית.

שמעון פרס: מורשת ישראל פוטרת אותנו מלהזדקק לאידיאולוגיות של עם לועז.

שמעון פרס: עמנו נשא בצקלון נדודינו לאורך אלפי שנים, והוריש מדור לדור, ערכי צדק חברתי, מוסר אישי, אהבת שלום.

שמעון פרס: אלה חייבים להנחותנו בצאתנו לכנסת החדשה.

שמעון פרס: עלינו להכיר בכך שגם סטינו, אם בשגגה ואם אחרת, מן הדרך שהתוו לנו ערכינו המקודשים, ועלינו לתקן מה שעוות.

שמעון פרס: אם יש מסר חד, צלול ורם הזועק מהצבעת הבוחר, הרי הוא התביעה לעצור את הסחף לעבר דרוויניזם חברתי, לחזור אל יסודות האחווה והסולידריות והאחריות ההדדית הגלומים בכלל שקבעו כאן אבותינו: "ישראל ערבים זה בזה".

שמעון פרס: הפערים המתרחבים בין עשיר לעני, הניכור בין קבוצות ושכבות, הסגידה למולך הממון – כל אלה עומדים בסתירה משוועת לציוויי מורשתנו.

שמעון פרס: הן את חוליי החברה קורא לנו הנביא ישעיהו לתקן, במלים אלה: "הלא פרס לרעב לחמך, ועניים מרודים תביא בית.

שמעון פרס: כי תראה ערם וכסיתו - - - אז יבקע כשחר אורך וארכתך מהרה תצמח".

שמעון פרס: הכלכלה חשובה מאוד, ולכלכלה חופשית אין חלופה בימינו.

שמעון פרס: אך הכלכלה נועדה לשרת את האדם, את החברה.

שמעון פרס: כלכלה שאינה רתומה מלכתחילה לערכים חברתיים עלולה ללקות בדורסנות, בעיוורון, באטימות לסבלו של האדם.

שמעון פרס: שכר הצלחתה המדומה יוצא בהפסד ערכיה, בהתפרקות חישוקיה של החברה ובהותרת שוליה החלשים והנחשלים באכזריות לגורלם.

שמעון פרס: זו אינה דרכו של עם ישראל.

שמעון פרס: ועל כן, משימתה הראשונה במעלה של כנסת זו תהיה לשנות כיוון, גם במחיר כלכלי מסוים, ולפעול ליתר צדק חברתי, לשוויון הזדמנויות לכל ילדה וילד, לזכותו של העובד לשכר הוגן תמורת עמלו ולמילוי חובתה של המדינה לדאוג לרווחת הקשיש ולמרפא לחולה.

שמעון פרס: אני רואה בדאגה רבה מאוד גילויים גוברים של גזענות בחברה הישראלית, המקבלים ביטוי מחפיר ברחוב, במגרשי הספורט, במערכה הפוליטית.

שמעון פרס: אני נכלם לנוכח תופעות מבעיתות של סחר בנשים, יחס שפל כלפי עובדים זרים.

שמעון פרס: אפליה היא היפוכה הגמור של מורשת ישראל.

שמעון פרס: תורתנו מצווה שוויון מלא לאזרח, לגר ולתושב.

שמעון פרס: אנחנו, שהיינו קורבן לגזענות, חייבים לשרש תופעות כאלה מקרבנו.

שמעון פרס: על הכנסת להגביר את החקיקה ולחזק את האכיפה כדי לעצור את הפשיעה, את העבריינות, את הבריונות, ויש למזער גם את אימת הקטל בדרכים.

שמעון פרס: ישראל איננה רק הגדרה גיאוגרפית.

שמעון פרס: היא סולם ערכים הקובע את גובהה.

שמעון פרס: יותר מכול, ידידי חברי הכנסת, אני מאמין שעל הכנסת להציב את השגת השלום כיעד עליון.

שמעון פרס: אנו שואפים שיעד זה יוגשם עוד לפני תום ימיה של כנסת זו.

שמעון פרס: אינני מדבר על חזון אחרית הימים.

שמעון פרס: אני מדבר על שלום בין עמים שכנים ובני-אדם כפי שהם, שהשלום, להם ולנו הוא צורך קיומי.

שמעון פרס: קל להיוואש מן השלום.

שמעון פרס: קל מאוד להתייחס אליו בציניות ובספקנות.

שמעון פרס: הן רבות היו התקוות שנכזבו, והסכסוך מלווה אותנו מראשית המפעל הציוני.

שמעון פרס: כה קל להילכד ולהיות שבויים בלא מוצא במנטליות של סכסוך חשוך פתרון כמעט, כביכול, כאילו היתה זו גזירת גורל, שאין ממנה מפלט.

שמעון פרס: אבל ייאוש, ספקנות וציניות אינם פרוגרמה.

שמעון פרס: הם קרקע צחיחה, חרבה, עקרה, שאיננה מצמיחה דבר.

שמעון פרס: איזה עתיד נשקף למי שאיבד תוחלת?

שמעון פרס: איזה אופק עצוב ומשמים הוא מדמיין לפניו?

שמעון פרס: אמת, שכנינו הפלסטינים אחראים לא-מעט להכשלת לא-מעט יוזמות להסדרי שלום.

שמעון פרס: גם אנחנו איננו חפים משגיאות והחמצות.

שמעון פרס: שני העמים שילמו מחיר כבד מאוד בשל כך, ועל שניהם מוטלת החובה להפסיק את הסכסוך המדמם.

שמעון פרס: הרוב הגדול בשני העמים יודע בלבו שחלום פלסטין השלמה, כמו חלום ארץ-ישראל השלמה, יישארו בגדר חלום, ולא יתממשו.

שמעון פרס: הרכבה של כנסת זו משקף את נכונותם של אזרחי ישראל, ברובם הגדול, להגיע לפתרון בדרך של פשרה הוגנת.

שמעון פרס: הכרה במציאות היא נקודת המוצא להסדר מדיני.

שמעון פרס: על ההנהגות בשני הצדדים מוטלת החובה ההיסטורית לתרגם את ההכרה המשותפת בכורח של שתי מדינות לשני העמים בהסכמי שלום.

שמעון פרס: תוצאות הבחירות למועצה המחוקקת הפלסטינית פגעו בסיכויים להשיג שלום בזמן הקרוב.

שמעון פרס: ספק אם ממשלת ה"חמאס" בכלל תוכל לשלוט.

שמעון פרס: היא שוללת את זכות קיומה של ישראל, ואיך ייתכן מגע עם ממשלה שאותה היא רוצה להשמיד?

שמעון פרס: היא איננה מכירה בהסכמים שנחתמו; מה הטעם לחתום אתם על הסכמים נוספים?

שמעון פרס: היא איננה מקבלת את מפת הדרכים שהוצבה על דעת רוב מדינות העולם, אך מי יקבל את מפת הססמאות שלה?

שמעון פרס: היא מבקשת סיוע כלכלי, אך מי ישלם עבור שלילת שלום וחיוב אלימות?

שמעון פרס: ספק אם רוב העם הפלסטיני הצביע בעד האידיאולוגיה של "חמאס".

שמעון פרס: יש לעם הפלסטיני גם עמדות תומכות בשלום, ומנהיגים, ובראשם היושב-ראש הנבחר על-ידי 62% מהמצביעים, שהם כן רוצים שלום.

שמעון פרס: אין אנו נושאים באחריות לפילוג הקיים בצד הפלסטיני, אך עלינו להימנע מלדחוף את העם הפלסטיני כולו לעבר קיצוניות עקרה, לנהוג בו משל כולם היו קנאים.

שמעון פרס: זמנו של הטרור אינו נצחי, והמשא-ומתן לא איחר להגיע.

שמעון פרס: אנחנו נוכל להגיע להסכם בין שני הצדדים.

שמעון פרס: אלטרנטיבה לכך היא מהלך חד-צדדי.

שמעון פרס: מטרת הציונות היתה הקמת מדינה יהודית בארץ-ישראל שהרוב היהודי בה יהיה מוצק ומובטח לדורות, מדינה השוכנת בשלום בגבולות מוכרים ובטוחים ובלבה ירושלים, בירת הנצח.

שמעון פרס: מעולם לא היתה לנו שאיפה לשלוט בעם אחר ואין ולא היתה לנו מעולם כוונה להקים מדינה דו-לאומית.

שמעון פרס: על כן הדרך היחידה לשמור על מדינת ישראל יהודית ודמוקרטית היא בפשרה טריטוריאלית.

שמעון פרס: דוד בן-גוריון עמד על כך כבר בתש"ח מול מתנגדים חריפים מימין ומשמאל.

שמעון פרס: האופוריה של הניצחון המשכר בששת הימים סחפה אחריה רבים וטובים, שוב – אל רעיון ארץ-ישראל השלמה, תוך התעלמות מהמציאות הדמוגרפית, מהמחיר המדיני והמוסרי הכרוך בכך.

שמעון פרס: ההתפכחות הכואבת הגיעה באיחור.

שמעון פרס: היא מקיפה כיום את רובו המכריע של העם, את מרבית יושבי הבית הזה.

שמעון פרס: הגיעה העת, עוד בתקופת כהונתה של כנסת זו, לחזור למטרתה היסודית של הציונות ולעצב את גבולות הקבע של מדינת ישראל, ורצוי – בהסכם עם שכנינו.

שמעון פרס: חברי הכנסת, את המלחמה באמצעים הצבאיים נגד ארגוני הטרור יש לנהל בנחישות, בתחכום, בהתמדה ובחוש מידה.

שמעון פרס: צה"ל, השב"כ, המשטרה עושים כמיטב יכולתם, ואני מצדיע ללוחמים ולמפקדים.

שמעון פרס: רבים מאוד מאזרחי ישראל חבים להם את חייהם ושלומם, ולעולם לא נשכח את הנופלים.

שמעון פרס: לעולם לא נשכח את המשפחות שסבלו.

שמעון פרס: חז"ל הורו לנו את הכלל: איזהו גיבור - העושה שונאו אוהבו.

שמעון פרס: גם בתוך העימות הקשה עלינו להציב לפנינו את האתגר לארוג מערכת יחסים עם שכנינו הפלסטינים, שתתבסס על כבוד, על אמפתיה אנושית ועל רצון כן לסייע להם לבנות תשתית כלכלית איתנה.

שמעון פרס: מי שיש לו מה להפסיד, לא ימהר לסכן את מה שהשיג.

שמעון פרס: רווחתה של האוכלוסייה הפלסטינית היא אינטרס של מדינת ישראל.

שמעון פרס: העם הפלסטיני, מאז ימי המופתי חאג' אמין אל-חוסייני, הולך שולל שוב ושוב על-ידי מנהיגים שפרנסו אותו בססמאות כוזבות, והוא שילם, וממשיך לשלם, את המחיר הכבד ביותר של הסכסוך.

שמעון פרס: אופק מבטיח של רווחה כלכלית אינו נופל בערכו מן השימוש ההכרחי בכוח מגן צבאי.

שמעון פרס: העם הפלסטיני איננו אויב.

שמעון פרס: הוא עם למוד סבל, המבין ברובו הגדול שיש לחיות אתנו בשלום.

שמעון פרס: הטרור הוא האויב של שני העמים, לא רק שלנו, שלנו ושל הפלסטינים.

שמעון פרס: המוסר היהודי איננו מוסר אתנוצנטרי סלקטיבי, אלא מוסר אנושי אוניברסלי, כי בצלם אלוהים עשה את האדם.

שמעון פרס: האתגר המוסרי מחייב אותנו, גם בשעה שאנחנו מתמודדים עם טרור רצחני, לא להיות ערלי-לב לסבלה של האוכלוסייה ולצמצם ככל האפשר את הפגיעה בה.

שמעון פרס: אני גאה בעובדה שזו גם השקפתם של מפקדי צה"ל ולוחמיו.

שמעון פרס: אנו שואפים לשוויון אמיתי עם אזרחינו הערבים ולשלום-אמת עם שכנינו הערבים.

שמעון פרס: אני אומר בעקבות דברי הנשיא: הכנסת לא צריכה לנוח ולשקוט עד שכל האזרחים הערבים יחושו בפועל את השוויון המגיע להם מכוח היותנו אזרחי ישראל, כולנו.

שמעון פרס: חברי הכנסת, אולי הגיע השעה לתכנן היערכות טריטוריאלית נושאת שלום.

שמעון פרס: הנגב והגליל נחשבים עדיין כפריפריה.

שמעון פרס: הם דחוקים בתקציב ונחותים בהכנסה.

שמעון פרס: הנגב נותר המרחב שיאפשר לנו לנשום לרווחה ולהימנע מצפיפות הולכת וגוברת במרכז הארץ.

שמעון פרס: לגליל נוף עוצר נשימה, אוצר לשיפור איכות החיים והגדלת התיירות.

שמעון פרס: הממשלה היוצאת החליטה להעמיד את הנגב ואת הגליל בראש מעייניה, ולמען כל תושביהם אני מקווה שהכנסת הזאת תאמץ מדיניות זו כדי לאזן את מפת המדינה ולעשותה מאוחדת יותר ושוויונית יותר.

שמעון פרס: עם נגב וגליל מפותחים יהיה לנו מסד לבנות קומת קרקע איתנה, שעליה אפשר יהיה לבנות קומה שנייה של מדע וטכנולוגיה.

שמעון פרס: חברי הכנסת, עלינו להפנות גם מבט רענן לעבר הגבול המזרחי שבינינו לבין הירדנים והפלסטינים.

שמעון פרס: גבול זה משתרע על 400 ק"מ שבין ים-סוף לנהר הירמוך.

שמעון פרס: רובו של הגבול הוא עם ירדן ומיעוטו עם הפלסטינים.

שמעון פרס: היחסים בינינו לבין ירדן הם משופרים ובתחומים רבים.

שמעון פרס: בין שתי הערים הדרומיות, אילת ועקבה, לא היו חילופי אש מאז קמה מדינת ישראל.

שמעון פרס: הערבה, שבין הים האדום לים-המלח, נקייה מגדרי תיל, משדות מוקשים ומקני טרור.

שמעון פרס: צפונה לה נמצא ים-המלח, הזקוק לטיפול נמרץ בגלל אובדן חלק ממימיו.

שמעון פרס: מול בית-שאן הקימו הירדנים, בעזרת ארצות-הברית וישראל, פארק תעשייתי המספק 135,000 מקומות עבודה.

שמעון פרס: אני מאמין שניתן להפוך את הגבול הזה לשדרה כלכלית לטובת כל העמים וללא שינוי בקווי ההפרדה הפוליטיים.

שמעון פרס: זו שדרה שתכלול מוביל מים לים-המלח, מרכזי תיירות, תחנות ייצור מים ואנרגיה, מפעל תעשייה וחקלאות של טרם עונה.

שמעון פרס: את השממה אפשר להדביר עוד בטרם הדברנו את האיבה.

שמעון פרס: אלה יכולים להיות 400 קילומטרים של שלום לטובת שלושת העמים, ויש לי יסוד להניח ששלושתם מסכימים לכך, וגם ארצות-הברית ואירופה תומכות בכך.

שמעון פרס: השלום עשוי להתחיל מהמזרח, וברגל כלכלית.

שמעון פרס: אין לזלזל, כמובן, בסכנות שמסביבנו, טילים אירניים וסכינים של טרוריסטים.

שמעון פרס: ישראל צריכה להשקיע בהגנתה את כל הדרוש לא רק להיום אלא גם למחר.

שמעון פרס: היה לנו ונשאר לנו יתרון איכותי בצה"ל, והיה ויהיה לנו יתרון טכנולוגי בביטחון.

שמעון פרס: עלינו להשקיע בחינוך ולהשקיע בפיתוח אמצעינו.

שמעון פרס: לקנאות האירנית אין עתיד.

שמעון פרס: היא נושאת הרס לעולם כולו, ובסופו של דבר גם הרס לעצמה.

שמעון פרס: הטרור הוא מאכלת של השטן הסותרת את כל ערכי הדת בעולם.

שמעון פרס: דת וטרור אינם הולכים ביחד.

שמעון פרס: יש להפריד ביניהם.

שמעון פרס: הרשו נא לי לסיים בקריאה לדור הצעיר: אל תבוזו לפוליטיקה.

שמעון פרס: הפוליטיקה היא שדה הפעולה ומרחב ההשפעה החשובים ביותר לגורלכם ולעתידכם.

שמעון פרס: סלידה מן הפוליטיקה, הימנעות מהצבעה ביום הבחירות, ניכור מן ההליך הדמוקרטי, הם תופעות הרסניות הפוגעות קשה במרקם היחסים בין האזרח לרשות, שהוא לב השיטה הדמוקרטית הייצוגית.

שמעון פרס: אם הפוליטיקה נגועה בגילויים של שחיתות – אדרבה, הפשילו שרוולים, הצטרפו והיאבקו למען ישראל טובה יותר, נקייה יותר.

שמעון פרס: לכן אני קורא לאזרחיות ולאזרחים הצעירים: שרתו את עמכם במיטב מצפונכם ואל תאמרו נואש.

שמעון פרס: כי אם תרצו – תשנו.

שמעון פרס: חג הפסח הוא חג החירות.

שמעון פרס: המאבק על חירות האדם, על ביטחון קיומו, לא תם.

שמעון פרס: "בכל דור ודור חייב אדם לראות עצמו כאילו הוא יצא ממצרים" - יציאת מצרים טרם הסתיימה והחירות מזמינה את כולנו, את כל אזרחי ישראל, את כל אזרחי העולם, להמשיך בתהליך של השתחררות מעבדות ולהביא אור ותקווה להמוני בני-אדם.

שמעון פרס: תודה.

אריה האן: שיר המעלות, תהילים קכ"ו.

אריה האן: לחן: יוסל'ה רוזנבלט.

אריה האן: ביצוע: חנן יובל.

אריה האן: ליווי: יהודה הגר, קלידים.

אריה האן: (הזמר חנן יובל שר "שיר המעלות")

שמעון פרס: חברי הכנסת, אנחנו עוברים להצהרת האמונים.

שמעון פרס: חברי הכנסת, אקרא בפניכם את נוסח הצהרת האמונים וכל חבר כנסת, בהיקרא שמו, יקום ויצהיר: "מתחייב אני".

שמעון פרס: וזה נוסח הצהרה האמונים: "אני מתחייב לשמור אמונים למדינת ישראל ולמלא באמונה את שליחותי בכנסת".

שמעון פרס: אבקש ממזכיר הכנסת לקרוא בשמות חברי הכנסת.

אריה האן: (קורא בשמות חברי הכנסת) קולט אביטל - מתחייבת אני רוחמה אברהם - מתחייבת אני יעקב אדרי - מתחייב אני יצחק אהרונוביץ - מתחייב אני אהוד אולמרט - מתחייב אני חיים אורון - מתחייב אני זבולון אורלב - מתחייב אני דוד אזולאי - מתחייב אני אריאל אטיאס - מתחייב אני עמיחי אילון - מתחייב אני רוברט אילטוב - מתחייב אני דליה איציק - מתחייבת אני אפי איתם - מתחייב אני מיכאל איתן - מתחייב אני רפאל איתן - מתחייב אני אריה אלדד - מתחייב אני בנימין אלון - מתחייב אני טלב אלסאנע - מתחייב אני זאב אלקין - מתחייב אני אמיל חיים אמסלם - מתחייב אני אלי אפללו - מתחייב אני גלעד ארדן - מתחייב אני אורי אריאל - מתחייב אני זאב בוים - מתחייב אני יוסף ביילין - מתחייב אני בנימין בן-אליעזר - מתחייב אני יעקב בן-יזרי - מתחייב אני שלמה בניזרי - מתחייב אני מנחם בן-ששון - מתחייב אני רוני בר-און - מתחייב אני אבישי ברוורמן - מתחייב אני שלמה ברזניץ - מתחייב אני מוחמד ברכה - מתחייב אני עזמי בשארה - אינו נוכח אליהו גבאי - מתחייב אני זהבה גלאון - מתחייבת אני אלחנן גלזר - מתחייב אני יצחק גלנטי - מתחייב אני משה גפני - מתחייב אני עמירה דותן - מתחייבת אני אברהם דיכטר - מתחייב אני אברהם הירשזון - מתחייב אני שמואל הלפרט - מתחייב אני צחי הנגבי - אינו נוכח צבי הנדל - מתחייב אני יצחק הרצוג - מתחייב אני מגלי והבה - מתחייב אני אבשלום וילן - מתחייב אני מתן וילנאי - מתחייב אני יצחק וקנין - מתחייב אני נסים זאב - מתחייב אני ג'מאל זחאלקה - מתחייב אני יצחק זיו - מתחייב אני עבאס זכור - מתחייב אני נאדיה חילו - מתחייבת אני דב חנין - מתחייב אני יואל חסון - מתחייב אני ישראל חסון - מתחייב אני ואסל טאהא - מתחייב אני אחמד טיבי - מתחייב אני דוד טל - מתחייב אני אסתרינה טרטמן - מתחייבת אני שלי יחימוביץ - מתחייבת אני אביגדור יצחקי - מתחייב אני אליהו ישי - אינו נוכח דני יתום - מתחייב אני איתן כבל - מתחייב אני אמנון כהן - מתחייב אני יעקב כהן - מתחייב אני יצחק כהן - מתחייב אני רן כהן - מתחייב אני משה כחלון - מתחייב אני ישראל כץ - מתחייב אני ציפי לבני - מתחייבת אני לימור לבנת - מתחייבת אני יצחק לוי - מתחייב אני אביגדור ליברמן - מתחייב אני יעקב ליצמן - מתחייב אני סופה לנדבר - מתחייבת אני גאלב מג'אדלה - מתחייב אני שאול מופז - מתחייב אני אברהם מיכאלי - מתחייב אני אלכס מילר - מתחייב אני סטס מיסז'ניקוב - מתחייב אני מיכאל מלכיאור - מתחייב אני יעקב מרגי - מתחייב אני שרה מרום-שלו - מתחייבת אני יורם מרציאנו -

אריה האן: מתחייב אני משולם נהרי - מתחייב אני מיכאל נודלמן - מתחייב אני דני נוה - מתחייב אני אורית נוקד - מתחייבת אני בנימין נתניהו - מתחייב אני חנא סוייד - מתחייב אני מרינה סולודקין - מתחייבת אני ניסן סלומינסקי - מתחייב אני אפרים סנה - מתחייב אני גדעון סער - מתחייב אני גדעון עזרא - מתחייב אני אופיר פינס-פז - מתחייב אני מאיר פרוש - מתחייב אני שמעון פרס - מתחייב אני עמיר פרץ - מתחייב אני אברהים צרצור - מתחייב אני אברהם רביץ - מתחייב אני ראובן ריבלין - מתחייב אני אוריאל רייכמן - מתחייב אני חיים רמון - מתחייב אני יוסף שגאל - מתחייב אני יובל שטייניץ - מתחייב אני מאיר שטרית - מתחייב אני יורי שטרן - מתחייב אני סילבן שלום - מתחייב אני רונית שלום תירוש - מתחייבת אני שלום שמחון - מתחייב אני ליה שמטוב - מתחייבת אני עתניאל שנלר - מתחייב אני משה שרוני - מתחייב אני נתן שרנסקי - מתחייב אני יולי תמיר - מתחייבת אני

אריה האן: אני מבקש לקום.

אריה האן: התקווה.

אריה האן: (שירת התקווה)

אריה האן: בבקשה לקום.

אריה האן: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

אריה האן: )

שמעון פרס: חברי הכנסת, תם סדר-היום של הישיבה הראשונה של הכנסת השבע-עשרה.